Saněrowansku łódź „Klara“ na Parcowskim jězoru poswjećili
Lejno (AK/SN). We łužiskej jězorinje maja wšitke wodźizny dobru kwalitu wody měć. Wo to stara so nětko saněrowanska łódź z mjenom „Klara“. „Zaměr je we wšitkich jězorach samoregulowacy wobběh wody. Łužiska a srjedźoněmska towaršnosć hórnistwoweho zarjadnistwa (LMBV) je nětko ofensiwu zahajiła“, podšmórny minjeny pjatk sakski hospodarski minister Martin Dulig (SPD). Wón a dalši čestni hosćo, mjez nimi tež Klara Schorisch z rjadownje 6L Grodkowskeho Erwina Strittmatteroweho gymnazija, su łódź poswjećili.
19 z cyłkownje 36 wodźiznow łužiskeje jězoriny ma hižo neutralnu ph-hódnotu 7. Łódź stara so nětko wo tamne jězory, kotrež su zdźěla jara kisałe. „Wona dźěła z najmodernišim GPS-systemom a ze solarnej techniku a postaja dokładnje wodowe parametry. To je móžno přez snadnu nurjensku hłubokosć. Tak móžemy tež při niłkej wodźe zaměrnje saněrować“, wuswětli bywši nawoda LMBV, šefinženjer Klaus Zschiedrich.
szl_Latn szl_Latn szl_Latn